সংস্কৃতিমন্ত্রক
‘মেরি মাটি মেরা দেশ’ প্রচারাভিযানের মধ্য দিয়েই দেশের জন্য জীবন উৎসর্গ করেছেন যাঁরা সেইসব বীরদের প্রতি সম্মান জানানো হবে
নয়াদিল্লি, ৩ আগস্ট ২০২৩
প্রধানমন্ত্রী শ্রী নরেন্দ্র মোদী তাঁর সাম্প্রতিক ‘মন কি বাত’ অনুষ্ঠানে ‘মেরি মাটি মেরা দেশ’ প্রচারাভিযানের কথা ঘোষণা করেন। দেশের জন্য আত্মবলিদান করা বীর এবং স্বাধীনতা সংগ্রামীদের প্রতি শ্রদ্ধা জানাতে এই প্রচারাভিযানের আয়োজন করা হয়েছে। দেশজুড়ে এই প্রচারাভিযানের আওতায় নানা অনুষ্ঠানের আয়োজন করা হবে। এর মধ্যে রয়েছে বীরদের প্রতি সম্মান জানানো এবং ‘শিল্পকলম’ অর্থাৎ স্মারকশিলা যা অমৃত সরোবরের সন্নিকটে স্থাপন করা হবে। নতুন দিল্লিতে আজ এক যৌথ সাংবাদিক সম্মেলনে একথা জানান তথ্য ও সম্প্রচার এবং টেলিকম দপ্তরের সচিব শ্রী অপূর্ব চন্দ্র, সংস্কৃতি সচিব শ্রী গোবিন্দ মোহন এবং যুব বিষয়ক ও ক্রীড়া মন্ত্রকের সচিব শ্রীমতী মীতা রাজীবলোচন। প্রসার ভারতীর সিইও শ্রী গৌরব দ্বিবেদীও অনুষ্ঠানে উপস্থিত ছিলেন।
সাংবাদিক সম্মেলনে শ্রী অপূর্ব চন্দ্র বলেন, দেশের স্বাধীনতার ৭৫ বছর পূর্তিতে যে ‘আজাদি কা অমৃত মহোৎসব’-এর আয়োজন করা হয়েছে, ‘মেরি মাটি মেরা দেশ’-এর মধ্য দিয়েই তা সমাপ্ত হবে। তিনি বলেন, এক বছর আগে দেশব্যাপী ‘হর ঘর তিরঙ্গা’ অভিযান ব্যাপক সাড়া ফেলেছিল। এ বছর ‘আজাদি কা অমৃত মহোৎসব’-এর আওতায় ‘মেরি মাটি মেরা দেশ’-এর আয়োজন করা হয়েছে। শ্রী চন্দ্র বলেন, ‘মেরি মাটি মেরা দেশ’ প্রচারাভিযানের অঙ্গ হিসেবে ‘শিল্পকলম’ স্থাপনের মাধ্যমে বীরদের প্রতি সম্মান জানানো, মাটিকে প্রণাম এবং বীর বন্দনার আয়োজন করা হবে। দেশের সর্বত্র এই প্রচারাভিযানকে পৌঁছে দিতে গণমাধ্যমের গুরুত্বপূর্ণ ভূমিকার ওপর আলোকপাত করেন তিনি।
সংস্কৃতি সচিব শ্রী গোবিন্দ মোহন বলেন, নিরাপত্তা বাহিনী এবং স্বাধীনতা সংগ্রামীদের আত্মত্যাগ, ‘পঞ্চপ্রাণ’ শপথ, বসুধা বন্ধন, বীরোঁ কা বন্ধন - এই সমস্ত কিছুর মধ্য দিয়ে দেশের জন্য বীর সন্তানদের আত্মত্যাগকে সম্মান জানাতে ‘শিল্পকলম’ স্থাপন করা হবে। তিনি বলেন, ১২ মার্চ, ২০২১-এ শুরু হওয়া ‘আজাদি কা অমৃত মহোৎসব’-এর সমাপ্তি অনুষ্ঠানে ব্যাপক সংখ্যক মানুষ অংশগ্রহণ করেছেন এবং দেশজুড়ে ২ লক্ষেরও বেশি অনুষ্ঠানের আয়োজন করা হয়েছে। ৯ থেকে ৩০ আগস্ট পর্যন্ত ‘মেরি মাটি মেরা দেশ’ প্রচারাভিযান গ্রাম, ব্লক ও জাতীয় স্তরে অনুষ্ঠিত হবে। তিনি আরও জানান, অমৃত কলস যাত্রারও আয়োজন করা হবে যার মধ্য দিয়ে দেশের সমস্ত প্রান্তের মাটি ৭,৫০০ কলসে করে নিয়ে দিল্লিতে ‘অমৃত ভাটিকা’ তৈরি করা হবে। এটি হয়ে উঠবে ‘এক ভারত শ্রেষ্ঠ ভারত’-এর প্রতি দায়বদ্ধতার প্রতীক।
সংস্কৃতি সচিব আরও বলেন, যাঁরা এই অভিযানে অংশ নিতে আগ্রহী তাঁদের নাম নথিভুক্ত করতে https://merimaatimeradesh.gov.in - এই ওয়েবসাইট চালু করা হয়েছে। মাটির কলসিতে মৃত্তিকা নিয়ে তাঁরা তাঁদের সেলফি এই ওয়েবসাইটে আপলোড করতে পারেন। ভারতকে উন্নত দেশে পরিণত করতে ‘পঞ্চপ্রাণ’-এর প্রতি তাঁদের অঙ্গীকার এর মধ্য দিয়ে ফুটে উঠবে। এই শপথে অংশ নিলে একটি ডিজিটাল শংসাপত্র দেওয়া হবে, যা ঐ ওয়েবসাইট থেকে ডাউনলোড করে নেওয়া যাবে। এবছরও ‘হর ঘর তিরঙ্গা’ ১৩ থেকে ১৫ আগস্ট অনুষ্ঠিত হবে। প্রত্যেক ভারতবাসী জাতীয় পতাকা উত্তোলন করে তিরঙ্গা সহ তাঁদের সেলফি ‘হর ঘর তিরঙ্গা ওয়েবসাইট – harghartiranga.com-তে আপলোড করতে পারেন।
যুব বিষয়ক ও ক্রীড়া মন্ত্রকের সচিব শ্রীমতী মীতা রাজীবলোচন দেশব্যাপী এই অভিযানের বিস্তারিত তথ্য https:// yuva.gov.in/meri_maati_mera_desh - পোর্টালে পাওয়া যাবে বলে উল্লেখ করেন। আমাদের দেশমাতৃকা এবং বীর সন্তানদের প্রতি শ্রদ্ধা প্রদর্শনের জন্য দেশব্যাপী এই প্রচারাভিযানে উৎসাহের সঙ্গে অংশ নিতে যুব সম্প্রদায়ের প্রতি আহ্বান জানান তিনি।
প্রসার ভারতীর সিইও শ্রী গৌরব দ্বিবেদী ‘মেরি মাটি মেরা দেশ’-এর গণমাধ্যমে প্রচারের বিস্তারিত ব্যাখ্যা করে বলেন, আকাশবাণী, দূরদর্শন সহ প্রসার ভারতীর ডিজিটাল নানা প্ল্যাটফর্মে এই প্রচারাভিযান তুলে ধরা হবে।
‘মেরি মাটি মেরা দেশ’ প্রচারাভিযান শুরু হবে ৯ আগস্ট। এর সঙ্গে ১৫ আগস্টের নির্ধারিত কর্মসূচিও অনুষ্ঠিত হবে। এরপর, ১৬ আগস্ট থেকে ব্লক, মিউনিসিপ্যালিটি, পুরসভা এবং রাজ্যস্তরে প্রচারাভিযানের বাকি পর্যায় অনুষ্ঠিত হবে। বিশিষ্ট ব্যক্তিত্বদের উপস্থিতিতে ৩০ আগস্ট সমাপ্তি অনুষ্ঠানের আয়োজন করা হবে নতুন দিল্লির কর্তব্য পথ-এ।
AC/AB/DM/
(